Ամո Խարազյանի անվան պետական շրջիկ թատրոն

Ամո Խարազյանի անվան պետական շրջիկ թատրոն, դրամատիկական թատրոն։ Կազմակերպվել է 1926 թվականին, Երևանում, իբրև գյուղական շրջիկ թատրոն։

Պատմություն 
Հիմնադիրը, գեղարվեստական ղեկավարն ու ռեժիսորը եղել է Ամո Խարազյանը։ 1928 թվականին վերանվանվել է Պետական շրջիկ թատրոն (1933 թվականից՝ Ամո Խարազյանի անվան)։ 1949 թվականին տեղափոխվել է էջմիածին, 1952 թվականին՝ փակվել։ Թատրոնը նպաստել է գյուղական ինքնագործ թատերախմբերի և շրջիկ պրոֆեսիոնալ թատրոնների ստեղծմանը։ Բեմադրություններից են՝ Շիրվանզադեի «Պատվի համար», Վաղարշ Վաղարշյանի «Օղակում», Ալեքսանդր Օստրովսկու «Անմեղ մեղավորներ», Մաքսիմ Գորկու «Թշնամիներ», Գուցկովի «Ուրիել Ակոստա», Վիլյամ Շեքսպիրի «Օթելլո»։ Թատրոնում պիեսներ են բեմադրել նաև Լևոն Քալանթարը, Ս. Քոչարյանը, Վարդան Աճեմյանը, Արմեն Գուլակյանը. Վ. Վարդանյանը և ուրիշներ։ Տարբեր տարիներ թատրոնի կազմում են եղել՝ ՀԽՍՀ վաստակավոր արտիստներ Աշ. Խարազյանը, Վ. Բեզիջանյանը, Ս. Հովսեփյանը, Գ. Ջանոյանը, Վ. Փանոյանը, դերասաններ՝ Ժ. Գևորգյանը, Լ. Թառայանը, Հ. Էմինին, Ա. Բաբյանը, Ա. Խալաթյանը, Ա. Կլեկչյանը, Ց. Սողոմոնյանը և ուրիշներ։

Ծանոթագրություններ

Գրականություն 
 Սարգսյան Ս., Ամո Խարազյան, Ե., 1959
 Հովակիմյան Հ., Մեր թատրոնները, Ե., 1960

Հայաստանի դրամատիկական թատրոններ